ངོ་ལོ་གཉིས་ལྷག་ཙམ་གྱི་རིང་དུ་གསུང་འབུམ་པོད་གྲངས་མང་པོ་དེ་དག་ལ་ཞུ་དག་དང་མཆན་འགོད།དཔེ་བསྡུར་དང་གཤིབ་བསྡུར་སོགས་ཚར་གཅིག་གཉིས་ཙམ་མིན་པར།ལན་དུ་མར་བསྐྱར་བསྡུར་ཡང་བསྡུར་གྱིས་ཞིབ་ཚགས་ནན་ཏན་བྱེད་པ་དང་།ལུང་ཁུངས་གསལ་འདེད་དང་།དོགས་གནས་ཞིབ་དཔྱད་བྱེད་ཐུབ་པ་འདི་འདྲ་ནི་སྐུ་ཉིད་ཀྱི་མཁྱེན་ཡོན་དང་འཆར་འགོད་མཛུབ་སྟོན་ལེགས་པོར་གནང་བའི་དཀའ་དྲིན་ཉག་གཅིག་ལ་ལྟོས་ཡོད།ཞོགས་སྐྱ་རེངས་ཚེས་པ་ནས་དགོང་མོའི་ས་མ་རུབ་བར་རྒན་ཕྲུག་དག་ལ་དཔེ་ཁྲིད་དང་དཔེ་གཟིགས་གནང་ཞིང་།ཕྱག་དཔེ་གསར་རྩོམ་སོགས་གལ་ཆེན་ཕྱག་ལས་དེ་འདྲ་མང་པོ་ཡོད་ཐོག་ཏུ་ད་དུང་དགོང་མོའི་ངལ་གསོའི་དུས་ཚད་ཕྲན་བུ་དེའང་སྐྱུར་འཇོག་གིས་ད་བར་མི་ལོ་གཉིས་ལྷག་ལ་གསུང་འབུམ་དཔེ་སྒྲིག་འགན་ཁུར་དང་ལག་བསྟར་གྱི་སྐུ་ངལ་དེ་འདྲ་གནང་བ་ནི་ངེད་ཅག་གཞོན་སྐྱེས་ཚོས་གསལ་པོ་མཐོང་ཡོད།ཐེངས་དུ་མར་རླངས་འཁོར་དུ་ཕེབས་རེས་བཞིན་ཞུ་དག་བྱེད་བཞིན་ཕེབས་གནང་ལ།དེ་འདྲ་གནང་ན་མིག་ལ་སྐྱོན་ཆེན་པོ་བཟོ་ཉེན་འདུག་པས་མ་གནང་ན་ལེགས་ཚུལ་ཞུས་འདུག་ཀྱང་དུས་ཚད་རག་གི་མི་འདུག་ཅེས་གསུངས་པར་གོ་ཐོས་བྱུང་བས་ངེད་ཅག་ལ་སེམས་འགུལ་ཚད་མེད་ཐེབས་པར་བྱུང་།